SKRIFTLIG FORESPØRGSEL P-1660/01

af Minerva Malliori (PSE) til Kommissionen

(1. juni 2001)

Om: Afskovning af den tropiske regnskov ved Amazonas

Programmet for den økonomiske udvikling af Brasilien (Avança Brasil) er i skarp modstrid med beskyttelsen af tropeskoven ved Amazonas.

Ifølge årsberetningen fra Brasiliens nationale rumforskningsinstitut er der i 2000 blevet ødelagt 19 600 km2 regnskov, dvs. 0,56 % af det samlede skovareal. Dette tab er det største siden 1995. Der henvises endvidere til, at Amazonas-regnskoven i Brasilien i løbet af mindre end halvtreds år er reduceret med 551 000 km2. Til trods for dette har den brasilianske regering planer om drastisk at forøge det samlede areal af regnskov, som det skal være lovligt at udnytte, og den insisterer ligeledes på, at der skal bygges nye elkraftværker i skovområderne.

Under henvisning til principperne om en bæredygtig udvikling og forebyggelse og på baggrund af, at Den Europæiske Union i samarbejde med G7-landene har finansieret et pilotprogram for beskyttelse og bevarelse af denne vigtige grønne lunge med 359 mio. EUR, bedes Kommissionen besvare følgende: Agter Kommissionen at tage initiativer og træffe konkrete foranstaltninger, så de lande, hvor der findes regnskove, kan hjælpes til at føre en i miljøhenseende forsvarlig politik for de tropiske regnskove? Agter Kommissionen i øvrigt at beskæftige sig med beskyttelsen af den lokale befolkning, som næsten er forsvundet på grund af ødelæggelsen af regnskoven ved Amazonas?

Svar afgivet på Kommissionens vegne af Christopher Patten

(20. juni 2001)

Hovedsigtet med den brasilianske regerings Programa Avança Brasil er at modernisere landet. Miljøet er et væsentligt prioriteret område i brasiliansk politik. Kommissionen agter at følge gennemførelsen af dette program nøje for at sikre, at det ikke får nogen skadelig indvirkning på miljøet.

Miljøbeskyttelse er også et af de prioriterede hovedområder i det bilaterale samarbejde med Brasilien. Miljøbeskyttelse er derfor en veldefineret strategi i det strategidokument, som ALA-udvalget, der beskæftiger sig med udviklingslandene i Latinamerika og Asien, vedtog i oktober 1998. Kommissionen har truffet de indledende foranstaltninger til et samarbejde på miljøområdet i forbindelse med retningslinjerne for det flerårige samarbejde med Brasilien fra 2000 til 2006.

For så vidt angår selve Amazonas-regnskoven, spiller Kommissionen en vigtig rolle i pilotprogrammet for bevarelse af de brasilianske regnskove (PPG7). Dette program er et enestående eksperiment, der bygger på et partnerskab, der omfatter den brasilianske regering, Verdensbanken, gruppen af de syv højst industrialiserede lande (G7) og Kommissionen. Af de 100 mio. EUR, der for øjeblikket går til miljøsamarbejdet mellem Fællesskabet og Brasilien, har PPG7 fået tildelt 80 mio. EUR. Kommissionen er fast besluttet på at fortsætte bestræbelserne på at forbedre dette program. Således deltager den i midtvejsrevisionen af PPG7 samt i donor- og deltagerkonferencen.

Kommissionen agter at følge udviklingen inden for PPG7 meget nøje i tiden fremover, især med hensyn til programmets virkninger for de oprindelige befolkningsgrupper. Der træffes også andre væsentlige foranstaltninger til fordel for de oprindelige folkeslag inden for rammerne af Kommissionens budgetpost for ikke-statslige organisationer (ngo'er).